Korrektiewe dienste bevestig Oscar dán vrygelaatOscar Pistorius op 21 Oktober 2014 in die Pretoriase hooggeregshof tydens vonnisverrigtinge Foto: Themba Hadebe/AP/Pool “Hy sal op 21 Augustus vrygelaat word. Volgens Suid-Afrikaanse wetgewing kan ŉ gevangene op korrektiewe toesig vrygelaat word wanneer hy ŉ sesde van sy vonnis uitgedien het,” het Manelisi Wolela, woordvoerder van die departement, aan ANA gesê. Pistorius is in September skuldig bevind aan strafbare manslag nadat hy sy vriendin Reeva Steenkamp op 14 Februarie 2013 deur ŉ geslote toiletdeur in sy huis in Pretoria doodgeskiet het. Hy is tot vyf jaar tronkstraf gevonnis. Volgens Wolela het Steenkamp se familie die verhoor bygewoon waartydens daar ingestem is tot Oscar se vrylating. “Hulle het aangedui dat hulle hom vergewe het,” het Wolela gesê. Die staat se appèlaansoek teen Pistorius se skuldigbevinding aan strafbare manslag sal in November in die Appèlhof in Bloemfontein aangehoor word. Pistorius is gevonnis ingevolge art. 276 (1)(i) van die Strafproseswet waarvolgens hy ŉ sesde (tien maande) van sy vonnis moet uitdien voordat die nasionale kommissaris van korrektiewe dienste dit kan oorweeg om sy vonnis in korrektiewe toesig om te skakel. Pistorius dien sedert 21 Oktober verlede jaar tronkstraf uit wat beteken dat hy op 21 Augustus tien maande tronkstraf uitgedien het.